**ŌRĀTIŌNĒS**

Domĭne, benĕdīc!

In nōmĭne Patris, et Fīliī, et Spirĭtūs Sānctī. Amen.

Domĭne, Iesū Chrīste, Fīlī Deī, miserēre meī, peccātōris.

Glōria Patrī, et Fīliō, et Spirituī Sānctō, sīcut erat in prīncipiō, et

nunc, et semper, et in saecŭla saeculōrum. Amen.

Domĭnō ōrēmus!

Kyrie, eleison (Domĭne, miserēre).

Itĕrum et itĕrum Domĭnō ōrēmus!

Glōria Tibī, Deus noster, glōria Tibī.

Deus, propitius estō mihī peccātōrī.

**RĒX CAELESTIS**

Rēx caelestis, Paraclēte, Spirĭtus vērī, Quī ubīque ades et omnia

implēs, Thesaure bonōrum et vītae Dator, venī inhabitāque in nōs

et pūrgā nōs omnī obscēnitāte, et salvā, Bone, anĭmās nostrās.

**TRISAGION**

Sāncte Deus, Sāncte Fortis, Sāncte Immortālis, miserēre nostrī (ter).

Glōria Patrī, et Fīliō, et Spirituī Sānctō, sīcut erat in prīncipiō, et

nunc, et semper, et in saecŭla saeculōrum. Amen.

\*Omnisāncte Trīnĭtās, miserēre nostrī; Domĭne, mundā peccāta

nostra; Despŏta, ignōsce nefāria nostra (inīquitātēs nostrās); Sāncte,

visĭtā nōs et cūrā īnfirmitātēs nostrās.

Domĭne, miserēre (ter).

Glōria, et nunc:

**PATER NOSTER**

Pater noster, Quī es in caelīs, sānctificētur nōmen Tuum, adveniat

Rēgnum Tuum, fiat voluntās Tua, sīcut in caelō et in terrā.

Pānem nostrum cotīdiānum dā nōbīs hodiē et dīmitte nōbīs dēbĭta

nostra, sīcut et nōs dīmittĭmus dēbitōrĭbus nostrīs. Et nē nōs indūcās

in temptātiōnem, sed lībĕrā nōs ā malō. Amēn.

**CRĒDŌ**

1Crēdō in Ūnum Deum, Patrem Omnipotentem, Factōrem caelī

et terrae, visibilium omnium et invīsibilium.

2Et in Ūnum Domĭnum Iesum Chrīstum, Fīlium Deī Ūnigenĭtum.

Et ex Patre nātum ante omnia saecŭla. Deum dē Deō, Lūmen

dē Lūmĭne, Deum vērum dē Deō vērō. Genĭtum, nōn factum,

cōnsubstantiālem Patrī, per Quem omnia facta sunt.

3Quī propter nōs, homĭnēs, et propter nostram salūtem dēscendit

dē caelīs. Et incarnātus est dē Spirĭtū Sānctō ex Marīā Virgĭne et

Homō factus est.

4Crucifīxus etiam prō nōbīs sub Pontiō Pīlātō, passus et sepultus

est.

5Et resurrēxit tertiā diē secundum Scrīptūrās.

6Et ascendit in caelum, sedet ad dextĕram Patris.

7Et itĕrum ventūrus est cum glōriā iūdicāre vīvōs et mortuōs,

Eiusque Rēgnī nōn erit fīnis.

8Et in Spirĭtum Sānctum, Domĭnum vīvificantem, Quī ex Patre

prōcēdit; Quī cum Patre, et Fīliō simul adōrātur et conglōrificātur,

Quī locūtus est per prophētās.

9Et in Ūnam Sānctam Catholĭcam et Apostolĭcam Ecclēsiam.

10Cōnfiteor ūnum baptisma in remissiōnem peccātōrum.

11Et exspectō resurrēctiōnem mortuōrum.

12Et vītam ventūrī saecŭlī. Amen.

**Euangelium paschāle**

In prīncipiō erat Verbum, et Verbum erat apud Deum, et Deus

erat Verbum. Hoc erat in prīncipiō apud Deum. Omnia per Ipsum

facta sunt, et sine Ipsō factum est nihil, quod factum est. In Ipsō vīta

erat, et vīta erat lūx homĭnum. Et lūx in tenĕbrīs lūcet, et tenĕbrae

eam nōn conprehendērunt. Fuit homō missus ā Deō, cuī nōmen erat

Iohannēs. Hīc vēnit in testimōnium, ut testimōnium perhibēret dē

lūmĭne, ut omnēs crēdĕrent per illum. Nōn erat ille lūx, sed ut testimōnium

perhibēret dē lūmĭne. Erat lūx vēra, quae inlūmĭnat omnem

homĭnem venientem in mundum. In mundō erat, et mundus

per Ipsum factus est, et mundus Eum nōn cognōvit. In propria

vēnit et suī Eum nōn recēpērunt. Quotquot autem recēpērunt Eum,

dedit eīs potestātem fīliōs Deī fĭĕrī, hīs, quī crēdunt in nōmĭne Eius.

Quī nōn ex sanguinĭbus, neque ex voluntāte carnis, neque ex voluntāte

virī, sed ex Deō nātī sunt. Et Verbum carō factum est et habitāvit

in nōbīs, et vīdĭmus glōriam Eius, glōriam quasi ūnigenĭtī ā

Patre, plēnum grātiae et vēritātis. Iohannēs testimōnium perhĭbet

dē Ipsō et clāmat dīcēns: «Hīc erat quem dīxī vōbīs, Quī post mē

ventūrus est, ante mē factus est, quia prior mē erat. Et dē plēnitūdĭne

Eius nōs omnēs accēpĭmus et grātiam prō grātiā. Quia lēx per

Mosen data est, grātia et vērĭtās per Iesum Chrīstum facta est (Ioh.

1, 1-17).

**Praecepta beātitūdĭnis**

Beātī paupĕrēs spirĭtū, quōniam ipsōrum est Rēgnum caelōrum.

Beātī mītēs, quōniam ipsī possidēbunt terram.

Beātī, quī lūgent, quōniam ipsī cōnsōlābuntur.

Beātī, quī ēsuriunt et sitiunt iūstitiam, quōniam ipsī saturābuntur.

Beātī misericordēs, quia ipsī misericordiam cōnsequentur.

Beātī mundō corde, quōniam ipsī Deum vidēbunt.

Beātī pācifĭcī, quōniam fīliī Deī vocābuntur.

Beātī, quī persecūtiōnem patiuntur propter iūstitiam, quōniam

ipsōrum est Rēgnum caelōrum.

Beātī estis, cum maledīxĕrint vōbīs et persecūtī vōs fuĕrint et

dīxĕrint omne malum adversum vōs mentientēs propter Mē.

Gaudēte et exultāte, quōniam mercēs vestra cōpiōsa est in caelīs

(Mat. 5, 3-12).

**PSALMĪ**

**PSALMUS PRĪMUS**

1Beātus vir, quī nōn abiit in cōnsiliō impiōrum, et in viā peccātōrum

nōn stetit, et in cathĕdrā pestilentiae nōn sēdit; 2sed in lege

Domĭnī voluntās eius, et in lege eius meditābitur diē ac nocte! 3Et

erit tamquam līgnum, quod plantātum est secus dēcursūs aquārum,

quod fructum suum dabit in tempŏre suō, et folium eius nōn dēfluet;

et omnia, quaecumque faciet, prōsperābuntur. 4Nōn sīc impiī,

nōn sīc; sed tamquam pulvis, quem prōicit ventus ā faciē terrae.

5Ideō nōn resurgent impiī in iūdiciō, neque peccātōrēs in cōnsiliō

iūstōrum. 6Quōniam nōvit Domĭnus viam iūstōrum, et iter impiōrum

perībit.

**PSALMUS TERTIUS ET TRĪCĒSĬMUS**

*1David cum inmūtāvit vultum suum cōram Abimĕlech,*

*et dīmīsit eum, et abiit.*

2Benedīcam Domĭnum in omnī tempŏre; semper laus Eius in

ōre meō. 3In Domĭnō laudābĭtur anĭma mea; audiant mānsuētī et

laetentur. 4Magnificāte Domĭnum mēcum, et exaltēmus nōmen Eius

in id ipsum. 5Exquīsīvī Domĭnum, et exaudīvit mē, et ex omnĭbus

trībulātiōnĭbus meīs ēripuit mē. 6Accēdĭte ad Eum et inlūmināmĭnī,

et faciēs vestrae nōn cōnfundentur. 7Iste pauper clāmāvit, et Domĭnus

exaudīvit eum et de omnĭbus trībulātiōnĭbus eius salvāvit eum.

8Vallābit angĕlus Domĭnī in circuĭtū timentium Eum et ēripiet eōs.

9Gustāte et vidēte, quōniam suāvis est Domĭnus! Beātus vir, quī

spērat in Eō! 10Timēte Domĭnum, omnēs sānctī Eius, quōniam nōn

est inopia timentĭbus Eum. 11Dīvĭtēs eguērunt et ēsuriērunt, inquīrentēs

autem Domĭnum nōn minuentur omnī bonō.

***Diapsalma***

12Venīte, fīliī, audīte mē: timōrem Domĭnī docēbō vōs. 13Quis est

homō, quī vult vītam, cupit vidēre diēs bonōs? 14Prōhĭbē linguam

tuam ā malō et labia tua, nē loquantur dolum. 15Dēverte ā malō et

fac bonum; inquīre pācem et persequĕre eam. 16Ocŭlī Domĭnī super

iūstōs, et aurēs Eius in precem eōrum. 17Faciēs Domĭnī super facientēs

mala, ut perdat dē terrā memoriam eōrum. 18Clāmāvērunt

iūstī, et Domĭnus exaudīvit et ex omnĭbus trībulātiōnĭbus eōrum

līberāvit eōs. 19Iuxtā est Domĭnus hīs, quī trībulātō sunt corde, et

humĭlēs spirĭtū salvābit. 20Multae trībulātiōnēs iūstōrum, et dē omnĭbus

hīs līberāvit eōs. 21Domĭnus custōdit omnia ossa eōrum;

ūnum ex hīs nōn conterētur. 22Mors peccātōrum pessĭma et quī

ōdērunt iūstum dēlinquent. 23Redĭmet Domĭnus anĭmās servōrum

suōrum, et nōn dēlinquent omnēs, quī spērant in Eum.

**PSALMUS QUĪNQUĀGĒSĬMUS**

*1In fīnem psalmus David,*

*2cum vēnit ad eum Nathan prophēta, quandō intrāvit ad Bethsabee.*

3Miserēre meī, Deus, secundum magnam misericordiam Tuam

et secundum multitūdĭnem miserātiōnum Tuārum, dēlē inīquitātem

meam. 4Amplius lavā mē ab inīquitāte meā et ā peccātō meō

mundā mē. 5Quōniam inīquitātem meam egō cognōscō, et peccātum

meum contrā mē est semper. 6Tibī sōlī peccāvī et malum cōram

Tē fēcī, ut iūstificēris in sermōnĭbus Tuīs et vincās, cum iūdicāris.

7Ecce enim in inīquitātĭbus conceptus sum, et in peccātis concēpit

mē māter mea. 8Ecce enim vēritātem dīlēxistī, incerta et occulta sapientiae

Tuae manifestāstī mihī. 9Aspargēs mē hysōpō, et mundābor;

lavābis mē, et super nivem dealbābor. 10Audītuī meō dabis

gaudium et laetitiam, exultābunt ossa humiliāta. 11Averte faciem

Tuam ā peccātīs meīs et omnēs inīquitātēs meās dēlē. 12Cor mundum

creā in mē, Deus, et spirĭtum rēctum innŏvā in viscerĭbus

meīs. 13Nē prōiciās mē ā faciē Tuā et Spirĭtum Sānctum Tuum nē

aufĕrās ā mē. 14Redde mihī laetitiam salūtāris Tuī et Spirĭtū prīncipālī

cōnfirmā mē. 15Docēbō inīquōs viās Tuās, et impiī ad Tē convertentur.

16Lībĕrā mē dē sanguinĭbus, Deus, Deus, salūtis meae,

exultābit lingua mea iūstitiam Tuam.

**PSALMUS NŌNĀGĒSĬMUS**

*1Laus cantĭcī David*

Quī habĭtat in adiūtōriō Altissĭmī, in prōtectiōne Deī caelī

commorābĭtur. 2Dīcet Domĭnō: «Susceptor meus es Tū et refugium

meum, Deus meus, spērābō in Eum!» 3Quōniam Ipse līberābit mē

dē laqueō vēnantium et ā verbō aspĕrō; 4in scapŭlīs Suīs obumbrābit

tē et sub pinnīs Eius spērābis; scūtō circumdābit tē vērĭtās Eius.

5Nōn timēbis ā timōre nocturnō, ā sagittā volante in diē, 6ā negōtiō

perambulante in tenĕbrīs, ab incursū et daemoniō merīdiānō.

7Cadent ā latĕre Tuō mīlle et decem mīlia ā dextrīs Tuīs, ad Tē autem

nōn adpropinquābit. 8Vērumtămen ocŭlīs Tuīs cōnsiderābis et

retribūtiōnem peccātōrum vidēbis. 9«Quōniam Tū, Domĭne, spēs

mea»; Altissĭmum posuistī refugium tuum. 10Nōn accēdent ad tē

mala, et flagellum nōn adpropinquābit tabernācŭlō tuō. 11Quōniam

angĕlīs Suīs mandābit dē tē, ut custōdiant tē in omnĭbus viīs tuīs.

12In manĭbus portābunt tē, nē forte offendās ad lapĭdem pedem

tuum. 13Super aspĭdem et basiliscum ambulābis et conculcābis

leōnem et dracōnem. 14«Quōniam in Mē spērāvit et līberābō eum;

prōtĕgam eum, quia cognōvit nōmen Meum. 15Clāmābit ad Mē, et

exaudiam eum; cum ipsō sum in trībulātiōne; ēripiam eum et clārificābō

eum; 16longitūdĭne diērum replēbō eum et ostendam illī salūtāre

Meum».

**SĀNCTUS**

Sānctus, sānctus, sānctus Domĭnus Deus Sabaōth. Plēnī sunt

caelī et terra glōriā Tuā. Hosanna in excelsīs, benedictus, Quī venit

in nōmĭne Domĭnī. Hosanna in excelsīs.

Sānctus, sānctus, sānctus Domĭnus exercituum, plēna est omnis

terra glōriā Deī.

Dīrigātur, Domĭne, ōrātiō mea.

Inclīnā cor meum, Deus, in testimōnia Tua. Egō dīxī: Domĭne,

miserēre meī. Sānā anĭmam meam, quia peccāvī Tibī.

Domĭne, exaudī ōrātiōnem meam, et clāmor meus ad Tē veniat.

Grātiam Tuam quaesŭmus, Domĭne, mentĭbus nostrīs īnfunde:

ut quī, Angĕlō nūntiante, Chrīstī Fīliī Tuī incarnātiōnem cognōvĭmus,

per passiōnem Eius et crūcem, ad resurrēctiōnis glōriam

perdūcāmur, per Eundem Chrīstum Domĭnum nostrum. Amēn.

Dīvīnum auxilium maneat semper nōbīscum.

Domĭne labia mea aperiēs et ōs meum adnūntiābit laudem

Tuam. Deus, in adiūtōrium meum intende. Domĭne, ad adiuvandum

mē festīnā.

Mundī Redemptor, quaesŭmus Tū probra nostra dīluās, nōbīsque,

largus, commŏda vītae perennis cōnfĕrās. Praestā, Pater

piissĭme, Patrīque compār Ūnĭce, cum Spirĭtū Paraclētō rēgnāns per

omne saecŭlum. Amēn.

Domĭnus rēgnāvit, decōre indūtus est. Indūtus est Domĭnus fortitūdĭne

et praecīnxit Sē virtūte.

Benedīcat et custōdiat nōs omnipŏtēns et miserĭcors Domĭnus,

Pater, et Fīlius, et Spirĭtus Sānctus. Amēn.

In manūs Tuās, Domĭne, commendō spirĭtum meum.

**TĒ DEUM**

Tē Deum laudāmus, Tē Domĭnum cōnfitēmur;

Tē aeternum Patrem omnis terra venerātur;

Tibī omnēs angĕlī, Tibī caelī et ūniversae potestātēs,

Tibī Cherŭbīm et Serăphīm incessābĭlī vōce prōclāmant:

Sānctus, sānctus, sānctus Domĭnus Deus Sabaōth,

Plēnī sunt caelī et terra maiestātis glōriae Tuae.

Tē glōriōsus apostolōrum chorus,

Tē prophētārum laudābĭlis numĕrus,

Tē martyrum candidātus laudat exercĭtus,

Tē per orbem terrārum sāncta cōnfitētur Ecclēsia:

Patrem immēnsae maiestātis,

Venerandum Tuum vērum et ūnĭcum Fīlium,

Sānctum quoque Paraclētum Spirĭtum.

Tū, Rēx glōriae Chrīste,

Tū Patris sempiternus es Fīlius,

Tū ad līberandum susceptūrus homĭnem nōn horruistī Virgĭnis

utĕrum,

Tū, dēvictō mortis aculeō, aperuistī crēdentĭbus rēgna caelōrum,

Tū ad dextram Deī sedēs in glōriā Patris,

Iūdex crēdĕris esse ventūrus.

Tē ergō quaesŭmus, Tuīs famŭlīs subvĕnī, quōs pretiōsō sanguĭne

redēmistī,

Aeternā fac cum sānctīs in glōriā numerārī,

Salvum fac popŭlum Tuum, Domĭne, et benedīc hērēditātī Tuae,

Et rēge eōs, et extolle illōs ūsque in aeternum.

Per singŭlōs diēs benedīcĭmus Tē

Et laudāmus nōmen Tuum in saecŭlum et in saecŭlum saecŭlī.

Dignāre, Domĭne, diē istō sine peccātō nōs custōdīre.

Miserēre nostrī, Domĭne, miserēre nostrī.

Fiat misericordia Tua, Domĭne, super nōs, quemadmŏdum

sperāvĭmus in Tē.

In Tē, Domĭne, sperāvī . nōn cōnfundar in aeternum. Amen.